
Alkupuhe

Helli Maria Sakko (1912-1986), omaa sukua Savaloja, oli äidinäitini, mummu, josta minulla on vähän eläviä muistikuvia. Muistoja kohtaamisista ja yhdessä tekemisestä ei vain ole. Aikalaiset sen sijaan muistavat Hellin naurua ja iloa hersyvänä, toimeliaana ja vieraanvaraisena pienviljelijän emäntänä, joka nautti ihmisten seurasta ja maatalon ehtymättömistä töistä.

Minun syntyessä mummu oli 59-vuotias. Alan itse lähestyä samaa ikää. Kun olin lapsi ja kävimme mummulassa vierailulla Rantsilassa, mummu istui keinutuolissa savupilven keskellä polttamassa holkilla sätkää. Mieli vaelsi jossain muualla kuin siinä hetkessä, ja katse oli pysähtynyt kenties johonkin menneisiin vuosiin tai tragedioihin, joita mummun elämänpolulle oli osunut enemmän kuin soisi yhdelle ihmiselle. Mummulle tyypillinen ilmaisu vieraiden astuessa tupaan oli hänen voimavuosinaan ”pistetäänpä pannu tulille”, ja siitä alkoi vieraanvarainen touhuilu. Minun lapsuudessani ne olivat jo lähes vaienneet, touhuilu ja iloinen porina.

Halusin saada mummun elämään muistoissani sellaisena kuin hän oli eläessään parhaita vuosiaan. Lähdin siis muistelemaan Helli-mummua hänet tunteneiden kanssa, ja aloin kirjoittaa hänestä pientä elämäntarinaa. Aivan alkujaan idea kirjoittaa Hellistä alkoi itää jo vuosikymmeniä sitten äidilläni Eevalla, Hellin tyttärellä (1945-). Äiti tutki aikuisiässä paljonkin omaa ja perheensä historiaa. Muut kirjalliset työt veivät kuitenkin mukanaan eikä äitini kirjoittanut kirjaa omasta äidistään tai perheestään. Minulle jäi pengottavaksi ja tutkittavaksi pieni arkisto, laatikko, joka oli nimetty ”Hellin tarina”. Äiti oli kerännyt siihen materiaalia vuosien varrelta lapsuuden perheensä elämästä ja erilaisia artikkeleja perheen ja suvun merkityksestä. Tallessa on muun muassa Hellin ensimmäisen miehen Matin kirje sota-aikana ja vanhoja perunkirjoja.

Äidin tallettamat lehtiartikkelit tarkastelevat muun muassa köyhyyttä, ylisukupolvisuutta, sotatraumoja ja identiteetin kehitystä. Artikkelien ja niiden pohjalta työstettyjen omien kirjoitusten avulla äitini peilasi ja teki selkoa perheensä asemasta ja omasta paikastaan yhteiskunnassa ja muodosti käsitystä omasta elämänkulustaan köyhän maalaisperheen tyttärenä.

Äitini oli yksi niistä 1960-luvun suuren ikäluokan nuorista, jotka tekivät luokkaretkeä köyhästä maalaisesta ylemmäs kohti seuraavia luokkia. Siirtymä luokkarakenteessa, yhteiskunnan sosiaalisissa kerroksissa, ei ole helppoa. Kaltaisensa täytyy jättää ja tulla joksikin toiseksi, ainakin luokkarakenteessa. Harvoin alemmista kerroksista tulevilla on muuta vaihtoehtoa kuin kouluttautuminen, jonka kautta pääsee kiinni keskiluokkaisiin palkkatöihin ja sitä kautta parempiin ansioihin. Äidilläni tunne köyhyydestä jäi lähtemättömäksi ominaisuudeksi, joka vaikutti ja vaikuttaa hänen käsitykseensä itsestä. Palkan suuruus tai omaisuus laimensivat kokemusta siitä, että on köyhä, mutta kokonaan se ei ole sammunut.

Luokkatietoisuus nostattaa esiin kysymyksiä siitä, kuka minä olen ja miksi olen sellainen kuin olen. Äitini pohti näitä kysymyksiä, ja ne ovat eläneet voimakkaina myös minussa. Puhumalla, muistelemalla ja kirjoittamalla voi jäsentää omaa paikkaansa osana sukupolvien ketjua ja aikaa, johon syntyy. Helli ei sanoittanut kokemuksiaan tai elämänkulkuaan lapsilleen, ei suullisesti eikä kirjallisesti. ”Äiti ei kertonut mistään mitään”, sanoo Eeva. Se, mistä vaietaan, herättää uteliaisuutta. Siitä, minkä ympärillä on hiljaisuus, täytyy puhua. Juuri vaietut kokemukset kaipaavat sanoittamista. Jatkan siis äidin sytyttämillä alkutulilla muistelu- ja kirjoitusurakkaa eteenpäin.

Äitini ei ole hävennyt puhua vaikeistakaan perhesalaisuuksista. Hänessä on rohkeutta kertoa asioista, joita monissa perheissä ja suvuissa piilotellaan kuten liiallista alkoholinkäyttöä. Äidin muistopuhe Hellin hautajaisissa on varmasti yksi rohkeimmista. Siinä puhutaan avoimesti Hellin elämän vaikeuksista ja menetyksistä. Samaan puheeseen kutoutuvat myös usko, toivo ja rakkaus, jotka veivät Helliä eteenpäin silloin, kun vastoinkäymiset löivät maahan.

Lapsena äiti kertoi meille “vanahoja juttuja” ajasta “ennenvanahaan”. Niitä oli jännittävä kuunnella. Äiti kertoi niitä humoristisesti ja välillä surullisesti. ”Vanahat jutut” ovat ihmisille merkityksellisiä ja kulkevat läpi elämän kirkkaina mielessä ja muistissa. Ne ovat muistoja, joilla on arjessa ja yksittäisten ihmisten elämänkulussa merkitystä, mutta suuressa mittakaavassa ne katoavat ajan virtaan, unohtuvat. Näitä pieniä, arkisia tarinoita elämästä maalla ennenvanhaan kirjoitan ja tarjoan luettavaksi.

Pienillä muistoilla ja tarinoilla on iso asema myös Suomen historiassa. Niiden kautta voi nostaa esiin köyhiä, ahkeria maalaisia, jotka osaltaan rakensivat suomalaista yhteiskuntaa ennen ja jälkeen toisen maailmansodan. Helli oli yksi niistä monista köyhistä maalaisnaisista, jotka tasoittivat tietä tuleville sukupolville ja mahdollistivat seuraavan sukupolven paremmat elämänolosuhteet. Vaikka Helli Sakon kaltaisia köyhiä, työteliäitä maalaisnaisia oli paljon, kirjoja heistä on kirjoitettu vähän. Enemmän on kirjoja paikallisista mahtimiehistä ja ylipäänsä historian suurmiehistä, isoista ja varakaista suvuista ja heidän jälkeläisistään.

Helsingin Sanomien maineikas toimittaja Ilkka Malmberg kirjoittaa artikkelissa, joka myös löytyy äidin arkistosta, että talolliset tuntevat sukutaustansa ja mieltävät itsensä osaksi pitkää sukuhistoriaa ja sen perinteitä. Talottomat puolestaan eivät useinkaan tunne taustaansa. Suvussa ei ole kuuluisuuksia eikä esivanhempia mainita pitäjänhistorioissa. Renkien, piikojen, muonamiesten ja mäkitupalaisten jälkeläiset ovat näkymättömän väen lapsia. 2000-luvun suomalaisista joka neljäs on heidän lapsiaan. On tärkeää kirjoittaa myös heistä ja kaivella samalla vähän omia juuriaan.

Minulla on ollut ilo haastatella Hellin tunteneita sukulaisia, joista tärkein on tietenkin Hellin tytär Eeva, äitini. Hellin elämän tragedioiden osalta äitini tiedot perustuvat pitkälti Hellin siskon Helena Kultalan (omaa sukua Savaloja, 1919-2002) kertomuksiin. Sisarensa kanssa Helli vaikuttaa puhuneen myös niistä elämänsä vastoinkäymisistä, joista hän muuten vaikeni. Nämä suulliset muistelut välittyivät myöhemmin puheliaalta Helenalta Eevalle. Toinen tärkeä kirjallinen tietolähde on äitini vuonna 1998 kirjoittama gerontologian oppimistehtävä Huutolaisesta vanhainkotiin, jossa hän kuvaa oman äitinsä tarinaa ja pohtii tämän elämänkulkua.

Haastattelin myös isääni Ahti Tokolaa (1943-) eli Hellin vävyä ja Hellin ensimmäistä lapsenlasta Merja Koivistoa, omaa sukua Sakko (1960-). Myös Merja oli tutkinut omia isänpuoleisia sukujuuria ja pohtinut isän suvun henkistä perintöä. Lisäksi minulla oli mahdollisuus haastatella Helenan tytärtä Arja Alankoa, omaa sukua Kultala (1953-) ja Helenan toista tytärtä Virve Takaloa, omaa sukua Kultala (1956-). Molemmat toimittivat minulle myös arvokkaita valokuvia, joista yhdessä on tallennettu ikimuistoinen hetki lapsuuden kesävierailusta Sakoilla Rantsilassa Kolosaarenperällä.

Tärkeitä tietolähteitä ovat Hellin tunteneet aikalaiset Rantsilasta, jotka löysin Rantsila ennen ja nyt -facebook-ryhmästä. Heiltä sain ensikäden tietoa Hellistä aikuisvuosilta. Täydensin haastatteluista muodostunutta kuvaa muutamilla kirjallisilla tietolähteillä, lehtiartikkeleilla ja Rantsilaa koskevilla historiikeilla.

Hellin pieni elämäntarina asettuu osaksi suurempaa Suomen historian kertomusta teksteissä, jonka kirjoittamisessa avusti puolisoni, sotahistorian dosentti Jarkko Kemppi. Toisessa osassa tarkastellaan niitä keskeisiä historiallisia ja yhteiskunnallisia ilmiöitä, jotka koskettivat Helliä ja kaikkia hänen aikalaisiaan Suomessa vuosina 1912-1986.

Äitini tarkisti tekstin, täydensi sitä ja antoi sille hyväksyntänsä. Hän osallistui myös valokuvien keräämiseen ja valikoimiseen. Tämä kirja on siten kolmen ihmisen yhteistyötä ja ennen kaikkea muisto äidille hänen 80-vuotissyntymäpäivänään. Välillä pittää muistella vanahoja juttuja!




Köyhän, tilattoman perheen tyttö

Helli Maria Savaloja syntyi Venäjän tsaarinvallan aikana 16. elokuuta 1912 Rantsilassa. Hän oli ”Ranttilan ranttinen” koko elämänsä ajan vuoteen 1986 asti, jolloin hän menehtyi tyttärensä Eevan kotikaupungissa Raahessa.

Rantsilan kunta perustettiin 1867 Siikajoen keskijuoksulle. Asutusta Rantsilan seudulla oli jo 1560-luvulta lähtien, jolloin se oli rautakautinen eränkäyntialue. Joki oli tärkeä kulkuväylä ja joen ahteet puolestaan parhaita peltomaita maanviljelyksen alettua. Jokea myötäilee kirkonkylän päätie eli vanha raitti, jonka varteen alettiin 1800-luvun lopulla rakentaa talopoikaistiloja ja pieniä kauppaliikkeitä.

Hellin syntymän aikoihin Rantsila oli pieni maalaispitäjä, jossa asui kirkonkirjojen mukaan 3600 asukasta. Talonpoikien lisäksi aluetta asutti tilaton väestö, joihin kuului piikoja, renkejä ja muonamiehiä. Helli oli tilattoman perheen esikoinen, jonka isä oli Frans Henrik Juhonpoika Savaloja (1886-1973) ja äiti Anna Sofia Pekantytär Savaloja (1888-1963), omaa sukua Hyväri. Hellin syntymän aikoihin Savalojan perheen kaltaista maatonta väkeä oli noin 700 000, kun väkiluku Suomessa oli kolme miljoonaa ihmistä.

Frans Henrikin eli Heikin isä Johan (Juho Savaloja) (18561941) avioitui kolme kertaa. Ensimmäinen vaimo ja liittoon syntynyt lapsi menehtyivät pian lapsen syntymän jälkeen. Juho avioitui vaimon menehdyttyä Heikin äidin, Brita Maria (Riitta) Antintytär Ojanlatvan, kanssa. He saivat neljä lasta, joista Heikki oli nuorin. Heikin ollessa 5 kuukauden ikäinen, Riitta-äiti menehtyi. Heikin 11-vuotias sisko Brita Maria eli Mari huolehti vanhimpana lapsena nuoremmista sisaruksistaan. Heikki-isä avioitui kolmannen kerran ja liittoon syntyi lapsi 1890, Kaisa Liisa. Heikin isä, uusi vaimo ja heidän lapsensa muuttivat Amerikkaan Heikin ollessa noin 5-vuoden ikäinen. Heikki sisaruksineen jätettiin Suomeen. USA:ssa Juho muutti nimensä Johan Isaacsoniksi. Hänelle syntyi kolmanteen liittoon vielä viisi lasta, Selma, Anna, Matti, Edvard ja Viljami.

Juho-isän lähdettyä Heikki jäi kunnan elätiksi kunnes lähti kasvettuaan rengiksi. Hän ansaitsi elantonsa renkinä ja sekatyömiehenä ja pelasi rahasta korttia. Temmesläisen ison maalaistalon tytär Anna Sofia Hyväri eli Sohvi rakastui Heikkiin. Sohvin vanhemmat eivät olisi antaneet tytärtään viinaanmenevälle rengille ja pelurille, josta oli kehkeytynyt myös naisia hurmaava naistenmies. Anna Sofia piti päänsä ja nuoripari asteli vihille vuonna 1911.

Avioliiton alkuaikoina Heikki ja Sohvi asuivat Rantsilassa Keinonkankaalla mökissä, joka sijaitsi lähellä kirkonkylää. Heikki hankki elantoa sekatöillä ja pelasi vapaa-ajalla korttia kirkonkylällä kahvilassa, jossa miehet myös ryyppäsivät. Lapsia perheeseen syntyi kuusi. Helli syntyi vuoden kuluttua avioliiton solmimisesta ja Helli-esikoisen jälkeen syntyi Taneli vuonna 1914, Helmi vuonna 1916, Helena vuonna 1919, Tapani vuonna 1922 ja perheen kuopus Esko 1927.

Anna Sofian eli Sohvin vanhempien pelot Heikin suhteen osuivat oikeaan. Hän oli paitsi juoppo peluri myös väkivaltainen. Heikki ryyppäsi ja pelasi uhkapelejä. Kortinpeluu ja liiallinen viinankäyttö olivat yleinen ongelma, johon kunnalliset elimet puuttuivat. Kunnallislautakunta antoi kuuluttaa Rantsilan kirkossa vuonna 1916:

”Koska kortti- ja muuta uhkapeliä harjoitetaan Rantsilan kunnassa suuressa määrässä, tullaan tästä alkaen kunnan kokouksen päätöksen mukaan saattamaan lailliseen edesvastuuseen ne, jotka Rantsilan kunnan alueella kortti- taikka muuhun uhkapeliin ottavat osaa. Kuntalaisten tiedoksi annetaan samalla, että kunnan kassasta maksetaan 15 markan suuruinen palkkio sille, joka todistettavasti ilmituopi sellaisen henkilön, joka kunnan alueella uhkapeliin osaa ottaa, joka palkinto maksetaan niin pian kuin peliin osanottaja on saatu edesvastuuseen.”

Kunnallislautakunnan väliintulo ei auttanut Savalojan perhettä. Heikki jatkoi juopottelua eikä kyennyt huolehtimaan vaimosta ja lapsistaan, vaan myi kaiken minkä irti sai ja pisti koko perheen vähäisen omaisuuden menemään. Kotona hän reuhasi ja mellasti humalassa ja ajoi välillä perheensä pihalle. Kun Suomessa syttyi sisällissota vuonna 1918 Heikki-isä liittyi valkoisten joukkoihin ja kulki kylillä valkoinen risti olkavarressa. Syynä ei ollut aate, vaan raha. Valkoisten puolella oli parempi palkka ja komeampi vaatetus kuin punaisten puolella.

Hellin isä, valkoisten sotilas Heikki Savaloja vuonna 1918.

Sohvi yritti pitää perhettä pystyssä pienessä mökkirähjässä Rantsilan kirkonkylän kupeessa. Vastuun paineessa ja köyhyydessä hän uupui ja ”meni vähän päästään sekaisin”. Raskaan elämän takia mielenterveys petti, ja Sohvin kerrotaan olleen ainakin kerran elämänsä ns. hullujen huoneella eli vuonna 1925 Oulun Peltolaan rakennetussa piirimielisairaalassa, joka vastasi mielisairauksien hoidosta pohjoissuomalaisille. Piirimielisairaalassa mielen sairauksia hoidettiin työnteolla, kylvyillä ja shokkihoidoilla. Nykyisenkaltaisia psyykenlääkkeitä ei ollut. Useimmat kotiutettiin puolen vuoden – vuoden kuluttua sairaalaan ottamisesta.

Kun Savalojan perheen kolmas lapsi, Helena, syntyi Heikki-isä oli vankilassa viinanpoltosta ja kunnan köyhäinhoito huolehti perheestä. Sohvi-äiti asui lasten kanssa kunnalliskodissa, joka oli perustettu vuonna 1905 kunnan ostamalle Kelhän tilalle. Siellä oli tilaa 35 köyhälle asukkaalle. Sohvi-äiti työskenteli navetta-apulaisena ja muut hoidokit hoitivat hänen lapsiaan.

Helli asui muun perheen kanssa kunnalliskodissa vähän aikaa. Perheen vanhimpana lapsena hänet kaupattiin köyhäinhuutokaupassa 5-vuotiaana sille, joka vähimmällä rahalla otti elätin hoidettavakseen. Köyhäinhuutokaupassa Helli nostettiin ajan tavan mukaan omalla vuorollaan pöydälle seisomaan, että talolliset saattoivat arvioida, olisiko lapsesta omalla tilalla hyötyä työnteossa. Kunta maksoi köyhän elättäjälle korvausta, kun sopiva elätti löytyi. Osa lapsista joutui hyvin pirullisiin olosuhteisiin, laiminlyödyiksi ja hyväksikäytettäviksi. Töitä teetettiin hirveästi ja ruokaa sai hyvin niukasti henkensä pitimiksi. Huutolasilapset olivat usein nälkäisiä, likaisia ja laiminlyötyjä.

Helli pääsi isoon, vauraaseen maalaistaloon lapsettomaksi jääneen pariskunnan hoiviin joen toiselle puolelle mutta ilmeisesti kuitenkin lähelle kunnalliskotia. Muistitiedon mukaan hänen kasvattivanhempansa olivat Maria ja Aapeli Kesälä. Kesälän tila kattoi toistakymmentä hehtaaria maata ja siellä asui Hellin lisäksi toinenkin huutolaislapsi, vähän Helliä nuorempi orpopoika Hepo-ojan Eino, jonka äiti oli menehtynyt tämän ollessa hyvin pieni. Kesälän tilan vauraudesta kertoo se, että kasvattilasten lisäksi talossa oli piika ja renki.

Helli kasvattiperheensä kanssa rippipäivänään. Isäntä ja emäntä istuvat edessä, takana Helli, perheen renki ja kasvattipoika Eino.


Perhevalokuvan ja kerrottujen muistojen perusteella huutolaislapset olivat Kesälän isännälle ja emännälle kuin omia lapsia. Lapset puettiin hyvin, he saivat ruokaa ja mitä ilmeisemmin heistä aidosti välitettiin ja huolehdittiin. Valokuvia ei vuosisadan alussa otettu joka päivä, ainoastaan poikkeustilanteissa. Hellin kasvattivanhemmat otattivat perheestä valokuvan, jonka kautta voi tavoittaa, että kasvattivanhemmat tunsivat ylpeyttä lapsistaan ja perheestä. Valokuvasta voi tavoittaa onnellisuutta, tyytyväisyyttä ja tasapainoa.

Hyvistä sisarussuhteista kertoo se, että kun vanhenevalle muistisairaalle Hellille näytettiin kuvaa Einosta, Helli totesi yksikantaan: ”Veli”. Kasvattiäidin merkitys Hellin elämässä oli tärkeä. Kun Hellillä oli jo oma perhe 1950-luvulla, hän lähti Eeva-tyttären kanssa linja-autolla tervehtämässä sairasta kasvattiäitiään Oulun lääninsairaalaan. Oli iso, poikkeuksellinen asia nousta hissillä ison rakennuksen neljänteen kerrokseen tervehtimään äitiä. Pian vierailun jälkeen kasvattiäiti menehtyi. Einon kerrotaan aikuistuttuaan muuttaneen Ouluun Nokelaan. Siteet Rantsilaan säilyvät, kun hän osti perinnöllä mökin Rantsilan seudulta.

Hellin yhteys omiin biologisiin vanhempiin ja sisaruksiin säilyi koko kasvattiperheessä olon ajan. Hän kunnioitti omia vanhempiaan ja puhui heistä aina kauniisti, myös isästään Heikistä, jota osa hänet tunteneista luonnehti ”ilmanaikuiseksi juopoksi peluriksi”. Hellin ja Helenan läheinen sisarussuhde säilyi läpi elämän. Helena meni lapsena Konolan taloon Mankilankylään apulaiseksi. Hän kärsi kovasta koti-ikävästä ja kaipasi äitiään. Sunnuntaisin Helena ja Helli pääsivät kotiin äitiään ja toisiaan tapaamaan. Helli huolehti nuoremmista sisaruksistaan parhaansa mukaan.

Heikki ja Sohvi Savaloja sekä vanhin poika Taneli 1930-luvulla.

Heikki ja Sohvi vanhemmalla iällä.


Sohvi-äiti ja Heikki-isä muuttivat myöhemmin kunnalliskodista kahdestaan takaisin Keinonkankaalle mökkiin, joka kunnostettiin. Helli piti heihin yhteyttä ja kävi katsomassa. Sohvi-äiti menehtyi 74-vuotiaana lokakuussa 1963. Helli ja Helena-sisko yrittivät huolehtia Heikki-isästä, joka tuli asumaan vuorotellen kummankin kotiin. Heikki-isä asui ensin Helenan luona Kultalassa Raahessa ja sitten Kolosaarenperällä Hellin perheen luona. Yhteisasumisesta ei kuitenkaan tullut mitään, ja Heikki-isä siirtyi asumaan kunnalliskotiin, jossa eli 86-vuotiaaksi.

Heikki-ukki vanhainkodissa 1970-luvulla.





Lapsuus ja nuoruus Kesälässä

Kesälän kasvattiperheessä Helli sai elää lapsuutta turvallisissa olosuhteissa. Oli ruokaa, lämpöä ja loputon määrä työtä. Kesälän isäntä ja emäntä olivat uskonnollisia, ahkeria ja tunnollisia tilallisia. Elämä oli työntekoa ja työnteko elämää, arki oli taukoamatonta touhua. Päivän kulku alkoi siitä, että aamulla naiset lähtivät hoitamaan karjaa ja miehet menivät peltotöihin. Helli kulki emännän mukana navetassa, ruoanlaitossa tuvassa ja välillä pellolla auttamassa. Tehtiin maatöitä, poimittiin marjoja, pantiin pottua, leikattiin viljaa ja niitettiin heinää.

Työnteon merkitys imeytyi Hellin ruumiiseen ja mieleen maatilan ehtymättömissä töissä jo lapsuudessa. Hänestä kasvoi pienikokoinen, ahkera ja kova työihminen. Kesälän kasvattiäiti opetti ompelemaan, kutomaan, keittämään, leipomaan, siivoamaan ja lypsämään. Työtä tekemällä hän lunasti paikkansa kasvattiperheessä ja oikeutti elämänsä myös myöhemmin aikuisuudessa pienten lasten leskiäitinä ja lopulta omalla pientilalla ison perheen emäntänä. Ahkera työnteko oli Hellille ominaista, mutta hänessä pulppusi myös iloa. Hän oli hyväntuulinen, puhelias, ulospäinsuuntautuva ja elämään positiivisesti suhtautuva.

Helena-sisko peri isänsä Heikin ilmeikkyyttä ja temperamenttia. Hän kävi aikuisena tansseissa, lauloi ja kertoili tarinoita. Helli oli rientojen suhteen sisartaan Helenaa vakavampi. Hän omaksui Kesälässä kristillisen elämänkatsomuksen, vältteli syntiä eikä lähtenyt tansseihin, vaan kulki ahkerasti lestadiolaisten seuroissa. Tyttöjen elämänpolut erosivat siinäkin

